CELEX: 32018D1928
Language: mt
Date: 2018-12-06 00:00:00
Title: Deċiżjoni ta' Implimentazzjoni tal-Kummissjoni (UE) 2018/1928 tas-6 ta' Diċembru 2018 li tagħti deroga mitluba mid-Danimarka skont id-Direttiva tal-Kunsill 91/676/KEE dwar il-protezzjoni tal-ilma kontra t-tniġġis ikkawżat min-nitrati minn sorsi agrikoli (notifikata bid-dokument C(2018) 8081)

10.12.2018   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 313/45
               
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2018/1928
         tas-6 ta' Diċembru 2018
         li tagħti deroga mitluba mid-Danimarka skont id-Direttiva tal-Kunsill 91/676/KEE dwar il-protezzjoni tal-ilma kontra t-tniġġis ikkawżat min-nitrati minn sorsi agrikoli
         
            
               (notifikata bid-dokument C(2018) 8081)
            
         
         (It-test Daniż biss huwa awtentiku)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat id-Direttiva tal-Kunsill 91/676/KEE tat-12 ta' Diċembru 1991 dwar il-protezzjoni tal-ilma kontra t-tniġġis ikkawżat min-nitrati minn sorsi agrikoli (1), u b'mod partikolari t-tielet subparagrafu tal-paragrafu 2 tal-Anness III tagħha,
         Billi:
         
                     (1)
                  
                  
                     Fit-18 ta' Novembru 2002, il-Kummissjoni adottat id-Deċiżjoni 2002/915/KE (2) li tagħti deroga mitluba mid-Danimarka skont id-Direttiva 91/676/KEE dwar il-protezzjoni tal-ilma kontra t-tniġġis ikkawżat min-nitrati minn sorsi agrikoli, li tippermetti l-użu ta' demel tal-bhejjem li fih sa 230 kg ta' nitroġenu għal kull ettaru fis-sena fuq ċerti azjendi tal-bhejjem tal-ifrat fil-qafas tal-programm ta' azzjoni Daniż 1999-2003. Id-deroga ġiet estiża bid-Deċiżjoni tal-Kummissjoni 2005/294/KE (3) b'rabta mal-programm ta' azzjoni Daniż għall-2004 sal-2007, bid-Deċiżjoni tal-Kummissjoni 2008/664/KE (4) b'rabta mal-programm ta' azzjoni Daniż 2008-2012, bid-Deċiżjoni ta' Implimentazzjoni tal-Kummissjoni 2012/659/UE (5) b'rabta mal-programm ta' azzjoni Daniż 2008-2015 u bid-Deċiżjoni ta' Implimentazzjoni tal-Kummissjoni (UE) 2017/847 (6) b'rabta mar-regolament Daniż dwar in-nutrijenti fl-agrikoltura u mal-programm ta' azzjoni Daniż dwar in-nitrati ta' Ġunju 2017.
                  
               
                     (2)
                  
                  
                     Id-deroga mogħtija bid-Deċiżjoni ta' Implimentazzjoni (UE) 2017/847 kienet tikkonċerna, għall-perjodu 2015/2016, madwar 1 466 azjenda tal-bhejjem tal-ifrat, 443 134 unità tal-bhejjem u 210 061 ettaru ta' art li tinħadem, li jikkorrispondu rispettivament għal 4,2 % tal-għadd totali ta' azjendi, 19,6 % tat-total ta' unitajiet tal-bhejjem u 8,6 % tal-erja totali li tinħadem fid-Danimarka.
                  
               
                     (3)
                  
                  
                     Fis-6 ta' Frar 2018, id-Danimarka ppreżentat talba għat-tiġdid tad-deroga lill-Kummissjoni skont it-tielet subparagrafu tal-paragrafu 2 tal-Anness III tad-Direttiva 91/676/KEE.
                  
               
                     (4)
                  
                  
                     Id-Danimarka għandha programm ta' azzjoni li jkopri l-perjodu mill-2017 sal-2020, b'konformità mal-Artikolu 5 tad-Direttiva 91/676/KEE, permezz ta' partijiet tal-Ordni Nru 865 tat-23 ta' Ġunju 2017 dwar il-bhejjem kummerċjali, id-demel tal-bhejjem, is-silaġġ, eċċ. kif emendat, l-Att Konsolidat 388 Nru 433 tat-3 ta' Mejju 2017 dwar l-użu agrikolu tal-fertilizzanti u dwar il-kopertura veġetali kif emendat u l-Ordni Nru 963 tat-12 ta' Lulju 2017 dwar l-użu agrikolu tal-fertilizzanti fil-perjodu ta' ppjanar 2017/2018. B'żieda ma' dawk il-miżuri, id-Danimarka tapplika skema mmirata ta' għelejjel tat-titwiq fl-2017 u l-2018 u regolamentazzjoni mmirata sa mill-2019 skont l-Att dwar l-użu agrikolu tal-fertilizzanti u dwar il-kopertura veġetali. Barra minn hekk, il-leġiżlazzjoni Daniża tinkludi regolament ġenerali ġdid dwar il-fosforu, skont l-Att dwar it-trobbija tal-bhejjem u l-użu tal-fertilizzanti u l-Ordni dwar il-bhejjem kummerċjali, id-demel tal-bhejjem, is-silaġġ eċċ.
                  
               
                     (5)
                  
                  
                     Il-leġiżlazzjoni Daniża li timplimenta d-Direttiva 91/676/KEE tinkludi l-limiti għall-użu tan-nitroġenu. F'Awwissu 2017 daħlet fis-seħħ leġiżlazzjoni li tillimita l-użu tal-fosforu.
                  
               
                     (6)
                  
                  
                     Il-leġiżlazzjoni Daniża tinkludi skema mmirata u kkombinata għall-għelejjel tat-titwiq volontarji u obbligatorji għall-perjodu kopert b'din id-Deċiżjoni. Skont dik l-iskema, id-dispożizzjonijiet obbligatorji għall-għelejjel tat-titwiq se jidħlu fis-seħħ awtomatikament jekk il-ftehimiet volontarji għall-għelejjel tat-titwiq ma jirnexxilhomx jissodisfaw l-għanijiet ambjentali. L-erjas b'għelejjel tat-titwiq huma b'żieda mar-rekwiżit nazzjonali għall-għelejjel tat-titwiq obbligatorji skont l-Att Daniż Nru 433 tat-3 ta' Mejju 2017 dwar l-użu agrikolu tal-fertilizzanti u dwar il-kopertura veġetali. L-iskema msemmija hawn fuq hija meħtieġa biex tiżgura li l-applikazzjoni tad-deroga attwali ma tkunx twassal għal deterjorament tal-kwalità tal-ilma.
                  
               
                     (7)
                  
                  
                     L-informazzjoni li ngħatat mid-Danimarka fil-kuntest tad-deroga mogħtija bid-Deċiżjoni ta' Implimentazzjoni (UE) 2017/847 turi li d-deroga mhux qed twassal għal deterjorament tal-kwalità tal-ilma meta jsir paragun mal-erjas mhux koperti mid-deroga. Id-data dwar l-implimentazzjoni tad-Direttiva 91/676/KEE għall-perjodu mill-2012 sal-2015 (7) turi li għall-ilma ta' taħt l-art 83,4 % tas-siti ta' monitoraġġ għandhom konċentrazzjonjiet tan-nitrat taħt il-50 mg/l, u 27,5 % minnhom taħt il-25 mg/l. Għall-ilma ħelu tal-wiċċ, 99,4 % tas-siti ta' monitoraġġ għandhom konċentrazzjonjiet tan-nitrat taħt il-50 mg/l u 85,8 % tas-siti ta' monitoraġġ taħt il-25 mg/l. Id-data ta' monitoraġġ turi tendenza stabbli fil-konċentrazzjoni ta' nitrati fl-ilma ta' taħt l-art u fl-ilma ħelu tal-wiċċ meta mqabbla ma' dik tal-perjodu preċedenti tar-rappurtar (mill-2008 sal-2011). Id-data dwar l-ewtrofikazzjoni turi li 25 % tal-għadajjar immonitorjati ġew ikklassifikati bħala tajbin/tajbin ħafna u 75 % bħala mhux tajbin u li 2 minn 119-il korp tal-ilma kostali/estwarji mmonitorjati ġew ikklassifikati bħala tajbin.
                  
               
                     (8)
                  
                  
                     Il-Kummissjoni, wara li eżaminat it-talba tad-Danimarka abbażi tal-elementi deskritti fit-tielet subparagrafu tal-paragrafu 2 tal-Anness III tad-Direttiva 91/676/KEE u fid-dawl tal-esperjenza miksuba mid-deroga kif previst fid-Deċiżjonijiet 2002/915/KE, 2005/294/KE, 2008/664/KE u fid-Deċiżjoni ta' Implimentazzjoni 2012/659/UE, tqis li l-ammont ta' demel previst mid-Danimarka, 230 kg ta' nitroġenu għal kull ettaru fis-sena, se jkun mingħajr preġudizzju għall-ksib tal-għanijiet tad-Direttiva 91/676/KEE, sakemm ikunu ssodisfati ċerti kundizzjonijiet stretti fir-rigward tal-għelejjel tat-titwiq, il-limiti tal-fosforu, in-newba tal-għelejjel, l-użu tad-demel u fertilizzanti oħra, it-teħid ta' kampjuni u l-analiżi tal-ħamrija.
                  
               
                     (9)
                  
                  
                     Fil-farms awtorizzati li jużaw id-demel tal-bhejjem li fih sa 230 kg ta' nitroġenu għal kull ettaru fis-sena, il-pjanijiet għall-fertilizzazzjoni jenħtieġ li jiġu aġġornati fil-ħin biex tiġi żgurata l-konsistenza mal-prattiki agrikoli reali, u l-kopertura veġetali permanenti tal-erja li tinħadem u l-għelejjel tat-titwiq jenħtieġ li jintużaw biex jiġi żgurat l-irkupru tan-nitrati li jintilfu mis-saff sekondarju tal-ħamrija fil-ħarifa u biex jiġi limitat it-telf tan-nitroġenu fix-xitwa.
                  
               
                     (10)
                  
                  
                     Id-Direttiva 2000/60/KE tal-Parlament Ewropew u tal-Kunsill (8) tipprevedi approċċ transfruntier u komprensiv għall-protezzjoni tal-ilma organizzat madwar id-distretti tal-baċiri tax-xmajjar, bl-għan li l-korpi tal-ilma Ewropej jiksbu status tajjeb sal-2015. It-tnaqqis tan-nutrijenti huwa parti integrali minn dak l-għan. L-għoti ta' deroga skont din id-Deċiżjoni huwa mingħajr preġudizzju għad-dispożizzjonijiet skont id-Direttiva 2000/60/KE u ma jeskludix li jista' jkun hemm bżonn ta' miżuri addizzjonali biex jissodisfaw l-obbligi li joħorġu minnha.
                  
               
                     (11)
                  
                  
                     Id-Direttiva 2007/2/KE tal-Parlament Ewropew u tal-Kunsill (9) tistabbilixxi r-regoli ġenerali maħsuba għall-istabbiliment tal-Infrastruttura għall-Informazzjoni Ġeografika fl-Unjoni għall-finijiet tal-politiki ambjentali tal-Unjoni u l-politiki jew l-attivitajiet li jista' jkollhom impatt fuq l-ambjent. Fejn applikabbli, l-informazzjoni ġeografika miġbura fil-kuntest ta' din id-Deċiżjoni jenħtieġ li tkun konformi mad-dispożizzjonijiet stabbiliti f'dik id-Direttiva. Sabiex jonqos il-piż amministrattiv u tiżdied il-koerenza tad-data, id-Danimarka, meta tiġbor id-data neċessarja skont din id-Deċiżjoni, jenħtieġ li tuża l-informazzjoni ġġenerata skont is-Sistema Integrata ta' Amministrazzjoni u Kontroll stabbilita skont il-Kapitolu II tat-Titolu V tar-Regolament (UE) Nru 1306/2013 tal-Parlament Ewropew u tal-Kunsill (10).
                  
               
                     (12)
                  
                  
                     Il-miżuri previsti f'din id-Deċiżjoni huma skont l-opinjoni tal-Kumitat dwar in-Nitrati mwaqqaf skont l-Artikolu 9 tad-Direttiva 91/676/KEE,
                  
               ADOTTAT DIN ID-DEĊIŻJONI:
         
            Artikolu 1
            Deroga
            Id-deroga mitluba mid-Danimarka permezz tal-ittra tas-6 ta' Frar 2018, bil-għan li jiġi awtorizzat l-użu fuq l-art ta' ammont ta' nitroġenu mid-demel tal-bhejjem li jkun ogħla minn dak previst fl-ewwel sentenza tat-tieni subparagrafu tal-paragrafu 2 tal-Anness III tad-Direttiva 91/676/KEE, qed tingħata soġġetta għall-kundizzjonijiet stabbiliti f'din id-Deċiżjoni.
         
         
            Artikolu 2
            Kamp ta' applikazzjoni
            Din id-deroga tapplika għall-farms tal-bhejjem tal-ifrat fejn in-newba tal-għelejjel tinkludi aktar minn 80 % ta' għelejjel b'assorbiment għoli ta' nitroġenu u bi staġun twil ta' tkabbir u li għalihom tkun ingħatat awtorizzazzjoni b'konformità mal-Artikolu 6.
         
         
            Artikolu 3
            Definizzjonijiet
            Għall-finijiet ta' din id-Deċiżjoni, għandhom japplikaw id-definizzjonijiet li ġejjin:
            
                        (a)
                     
                     
                        “farm tal-bhejjem tal-ifrat” tfisser azjenda bi produzzjoni annwali ta' nitroġenu fid-demel tal-bhejjem ta' aktar minn 300 kg u li mill-inqas żewġ terzi ġejjin mill-bhejjem tal-ifrat;
                     
                  
                        (b)
                     
                     
                        “għelejjel li jittewqu bil-ħaxix” tfisser silaġġ taċ-ċereali, silaġġ tal-qamħirrum, iċ-ċereali tax-xitwa jew ix-xgħir tar-rebbiegħa u l-piżelli, li jridu jittewqu bil-ħaxix qabel jew wara l-ħsad;
                     
                  
                        (c)
                     
                     
                        “għelejjel b'assorbiment għoli ta' nitroġenu u bi staġun twil ta' tkabbir” tfisser kwalunkwe waħda minn dawn li ġejjin:
                        
                                    (i)
                                 
                                 
                                    ħaxix;
                                 
                              
                                    (ii)
                                 
                                 
                                    għelejjel tal-ħaxix tat-titwiq;
                                 
                              
                                    (iii)
                                 
                                 
                                    pitravi għall-foraġġ;
                                 
                              
                                    (iv)
                                 
                                 
                                    għelejjel li jittewqu bil-ħaxix;
                                 
                              
                                    (v)
                                 
                                 
                                    ċikwejra;
                                 
                              
                  
                        (d)
                     
                     
                        “ħaxix” tfisser bur permanenti jew temporanju;
                     
                  
                        (e)
                     
                     
                        “profil tal-ħamrija” tfisser is-saff tal-ħamrija li jinsab taħt il-wiċċ tal-art sa fond ta' 0,90 m jew sal-medja tal-ogħla livell ta' ilma ta' taħt l-art fejn dak il-livell huwa inqas minn 0,90 m taħt il-wiċċ tal-art;
                     
                  
         
            Artikolu 4
            Kundizzjonijiet għad-deroga
            Id-deroga qed tingħata bil-kundizzjonijiet li ġejjin:
            
                        (1)
                     
                     
                        Mill-1 ta' Awwissu 2017, l-Ordni Nru 865 tat-23 ta' Ġunju 2017 dwar il-bhejjem kummerċjali, id-demel tal-bhejjem, is-silaġġ, eċċ. daħlet fis-seħħ u stabbiliet il-limiti ta' fosforu f'livelli differenti fil-pajjiż kollu skont it-tip ta' fertilizzant. Il-limiti jkopru l-użu tal-fosforu minn kull tip ta' fertilizzant: il-fertilizzanti organiċi, inkluż id-demel, id-diġestat tal-bijogass, il-bijomassa veġetali mingħajr gass, il-ħama mit-trattament tad-drenaġġ kif ukoll il-fertilizzanti industrijali. Għandhom jiġu applikati limiti aktar stretti dwar l-użu tal-fosforu f'ċerti żoni b'ambjent akkwatiku vulnerabbli għall-fosforu.
                     
                  
                        (2)
                     
                     
                        Għandha tidħol fis-seħħ sistema ta' indikaturi u ta' monitoraġġ fir-rigward tal-ammont ta' fosforu li jintuża fl-artijiet agrikoli fid-Danimarka. Meta s-sistema tal-indikaturi jew is-sistema tal-monitoraġġ turi li l-medja annwali tar-rata reali ta' fertilizzazzjoni bil-fosforu fil-ħamrija agrikola fid-Danimarka tista' taqbeż jew tkun fil-fatt qabżet il-medja tal-livelli nazzjonali ta' fertilizzazzjoni bil-fosforu li huma permessi li jintlaħqu matul il-perjodu bejn l-2018 u l-2025, il-limiti għall-użu massimu tal-fosforu għandhom jitnaqqsu kif meħtieġ.
                     
                  
                        (3)
                     
                     
                        Mill-5 ta' April 2017, l-Att Daniż Nru 310 tal-4 ta' April 2017 li jemenda l-Att dwar l-użu agrikolu tal-fertilizzanti u dwar il-kopertura veġetali (Rekwiżit biex jiġu stabbiliti l-għelejjel tat-titwiq immirati) daħal fis-seħħ u jistabbilixxi skema mmirata u kkombinata għall-għelejjel tat-titwiq volontarji u obbligatorji abbażi tal-ħtieġa li jitnaqqas il-kontenut tan-nitrati fil-korpi tal-ilma ta' taħt l-art jew fl-ilmijiet kostali. Skont din l-iskema, id-dispożizzjonijiet obbligatorji dwar l-għelejjel tat-titwiq għandhom jidħlu fis-seħħ awtomatikament jekk il-ftehimiet volontarji dwar l-għelejjel tat-titwiq ma jirnexxilhomx jilħqu l-għanijiet ambjentali suffiċjenti. Skont l-Att Nru 497 tat-22 ta' Mejju 2018 li jemenda l-Att dwar l-użu agrikolu tal-fertilizzanti u dwar il-kopertura veġetali (regolament immirat dwar in-nitrati eċċ.), l-għelejjel tat-titwiq jistgħu jiġu sostitwiti permezz ta' miżuri alternattivi speċifikati skont l-iskema.
                     
                  
                        (4)
                     
                     
                        L-għelejjel tat-titwiq stabbiliti skont dik l-iskema għandhom ikunu addizzjonali għall-għelejjel tat-titwiq imħawla sabiex jiġi ssodisfat ir-rekwiżit nazzjonali obbligatorju ta' 10 jew 14 % ta' għelejjel tat-titwiq fl-erja tal-art tal-għelejjel tal-farms, u ma jistgħux jiġu stabbiliti fl-istess erja bħal dik użata biex jiġi ssodisfat ir-rekwiżit tal-Erja b'Fokus Ekoloġiku għall-għelejjel tat-titwiq.
                     
                  
         
            Artikolu 5
            Applikazzjonijiet għall-awtorizzazzjoni
            
               1.   Il-bdiewa li jrabbu l-bhejjem tal-ifrat jistgħu jippreżentaw lill-awtoritajiet kompetenti, applikazzjoni għal awtorizzazzjoni annwali biex jużaw demel tal-bhejjem li fih sa 230 kg ta' nitroġenu għal kull ettaru għal kull perjodu ta' ppjanar.
               Il-limitu ta' żmien għall-preżentazzjoni tal-applikazzjoni għandu jkun l-istess bħal-limitu ta' żmien nazzjonali għall-applikazzjoni għal Pagament Bażiku tal-PAK u għall-preżentazzjoni tal-kwoti tal-fertilizzanti u tal-pjan dwar l-għelejjel tat-titwiq.
            
            
               2.   Il-preżentazzjoni ta' applikazzjoni kif imsemmi fil-paragrafu 1 għandha titqies li timplika dikjarazzjoni mill-applikant li l-kundizzjonijiet fl-Artikoli 7, 8 u 9 huma ssodisfati.
            
         
         
            Artikolu 6
            L-għoti ta' awtorizzazzjonijiet
            L-awtorizzazzjonijiet biex jiġi applikat ammont ta' demel tal-bhejjem tal-ifrat, inkluż id-demel li jipproduċu l-bhejjem stess u d-demel ittrattat, li jkun fih sa 230 kg ta' nitroġenu għal kull ettaru ta' art għal kull perjodu ta' ppjanar, għandhom jingħataw soġġett għall-kundizzjonijiet stabbiliti fl-Artikoli 7, 8 u 9.
         
         
            Artikolu 7
            Kundizzjonijiet rigward l-użu tad-demel u fertilizzanti oħra
            
               1.   It-total tal-input tan-nitroġenu ma għandux jaqbeż id-domanda prevista ta' nutrijenti għall-għalla, filwaqt li titqies il-provvista ta' nutrijenti mill-ħamrija. Ma għandux jaqbeż l-istandards massimi ta' użu, kif stabbiliti fl-Ordni dwar l-użu agrikolu ta' fertilizzanti fil-perjodu tal-ippjanar 2017/2018 Nru 963 (it-12 ta' Lulju 2017), u fl-ordnijiet korrispondenti fil-perjodi ta' ppjanar suċċessivi.
            
            
               2.   Għandu jitħejja pjan ta' fertilizzazzjoni għas-superfiċje kollha tal-farm tal-bhejjem tal-ifrat. Il-pjan għandu jinżamm fil-farm. Għandu jkopri l-perjodu bejn l-1 ta' Awwissu u l-31 ta' Lulju tas-sena suċċessiva. Il-pjan ta' fertilizzazzjoni għandu jinkludi dan li ġej:
               
                           (a)
                        
                        
                           pjan tan-newba tal-għelejjel, li jispeċifika dan li ġej:
                           
                                       (i)
                                    
                                    
                                       is-superfiċje tal-irqajja' b'għelejjel b'assorbiment għoli ta' nitroġenu u bi staġun twil ta' tkabbir;
                                    
                                 
                                       (ii)
                                    
                                    
                                       is-superfiċje tal-irqajja' b'għelejjel oħra għajr dawk imsemmija fil-punt (i);
                                    
                                 
                                       (iii)
                                    
                                    
                                       mappa skematika li tindika l-post tal-irqajja' msemmija fil-punti (i) u (ii) rispettivament;
                                    
                                 
                     
                           (b)
                        
                        
                           l-għadd ta' bhejjem fil-farm, deskrizzjoni tal-post fejn jinżammu u tas-sistema tal-ħżin tad-demel, inkluż il-volum ta' ħżin tad-demel disponibbli;
                        
                     
                           (c)
                        
                        
                           kalkolu tan-nitroġenu u tal-fosforu fid-demel prodott fil-farm;
                        
                     
                           (d)
                        
                        
                           deskrizzjoni tat-trattament tad-demel, fejn applikabbli, u tal-karatteristiċi mistennija tad-demel ittrattat;
                        
                     
                           (e)
                        
                        
                           l-ammont, it-tip u l-karatteristiki tad-demel li jintbagħat barra l-farm jew lejn il-farm;
                        
                     
                           (f)
                        
                        
                           l-ammont prevedibbli tan-nitroġenu u tal-fosforu meħtieġa għall-għalla f'kull roqgħa;
                        
                     
                           (g)
                        
                        
                           kalkolu tal-użu tan-nitroġenu u tal-fosforu mid-demel għal kull roqgħa;
                        
                     
                           (h)
                        
                        
                           kalkolu tal-użu tan-nitroġenu u tal-fosforu minn fertilizzanti kimiċi u fertilizzanti oħrajn għal kull roqgħa;
                        
                     
                           (i)
                        
                        
                           indikazzjoni taż-żmien tal-użu tad-demel u tal-fertilizzanti kimiċi.
                        
                     Il-pjan ta' fertilizzazzjoni għandu jiġi rivedut mhux aktar tard minn sebat ijiem wara kwalunkwe bidla fil-prattiki agrikoli ġol-farm tal-bhejjem tal-ifrat. Il-kont tal-fertilizzazzjoni għandu jiġi ppreżentat lill-awtoritajiet kompetenti sa mhux aktar tard minn tmiem Marzu ta' kull sena.
            
            
               3.   Id-demel ma għandux jinfirex fil-perjodu bejn il-31 ta' Awwissu u l-1 ta' Marzu fuq bur li jkun se jinħarat fir-rebbiegħa ta' wara.
            
         
         
            Artikolu 8
            Kundizzjonijiet rigward it-teħid ta' kampjuni u l-analiżi tal-ħamrija
            
               1.   Il-kampjuni għandhom jittieħdu minn fost l-ogħla 30 cm tal-ħamrija tal-art agrikola u jiġu analizzati għall-kontenut tagħhom ta' nitroġenu u ta' fosforu.
            
            
               2.   It-teħid ta' kampjuni u l-analiżi għandhom jitwettqu tal-inqas darba kull erba' snin għal kull erja tal-farm li tippreżenta karatteristiċi omoġenji fir-rigward tan-newba tal-għelejjel u l-karatteristiċi tal-ħamrija.
            
            
               3.   It-teħid ta' kampjuni u l-analiżi għandhom jitwettqu tal-inqas għal kull ħames ettari ta' art agrikola.
            
            
               4.   Ir-riżultati tal-analiżi għandhom ikunu disponibbli għall-ispezzjoni fil-farm tal-bhejjem tal-ifrat.
            
         
         
            Artikolu 9
            Kundizzjonijiet rigward il-ġestjoni tal-art
            
               1.   Tmenin fil-mija jew aktar tas-superfiċje disponibbli għall-użu tad-demel għandhom jiġu kkultivati b'għelejjel b'assorbiment għoli ta' nitroġenu u bi staġun twil ta' tkabbir.
            
            
               2.   L-għelejjel tal-ħaxix tat-titwiq ma għandhomx jinħartu qabel l-1 ta' Marzu tas-sena wara li jkunu ġew stabbiliti.
            
            
               3.   Il-bwar temporanji għandhom jinħartu fir-rebbiegħa. Għalla b'assorbiment għoli ta' nitroġenu u bi staġun twil ta' tkabbir għandha tinżera' mill-aktar fis possibbli, u mhux aktar tard minn tliet ġimgħat, wara li jkun inħarat il-ħaxix.
            
            
               4.   L-għelejjel użati fin-newba tal-għelejjel ma għandhomx jinkludu pjanti leguminużi jew pjanti oħra li jipproċessaw in-nitroġenu atmosferiku, ħlief dawn li ġejjin:
               
                           (a)
                        
                        
                           ix-xnien f'bur b'inqas minn 50 % ta' xnien u alfalfa;
                        
                     
                           (b)
                        
                        
                           l-alfalfa f'bur b'inqas minn 50 % ta' xnien u alfalfa;
                        
                     
                           (c)
                        
                        
                           ix-xgħir u l-piżelli li jittewqu bil-ħaxix;
                        
                     
            
               5.   L-istandards tal-fertilizzazzjoni bin-nitroġenu għall-għelejjel li jitkabbru wara li jkun tkabbar bur temporanju għandhom jitnaqqsu bil-valur tan-nitroġenu tal-għalla preċedenti skont l-Ordni Nru 963 dwar l-użu agrikolu tal-fertilizzant fil-perjodu tal-ippjanar 2017/2018 (it-12 ta' Lulju 2017), u l-ordnijiet korrispondenti fil-perjodi ta' ppjanar sussegwenti rigward l-istandards tal-fertilizzazzjoni, it-tabella dwar in-normi ta' fertilizzazzjoni għall-għelejjel agrikoli u veġetali, u l-bidliet sussegwenti.
            
         
         
            Artikolu 10
            Monitoraġġ
            
               1.   L-awtoritajiet kompetenti għandhom jiżguraw li jitfasslu l-mapep biex juru dan li ġej:
               
                           (a)
                        
                        
                           il-perċentwal tal-farms tal-bhejjem tal-ifrat f'kull muniċipalità li huma koperti minn awtorizzazzjonijiet;
                        
                     
                           (b)
                        
                        
                           il-perċentwal tal-bhejjem f'kull muniċipalità li huma koperti minn awtorizzazzjonijiet;
                        
                     
                           (c)
                        
                        
                           il-perċentwal tal-art agrikola f'kull muniċipalità li hija koperta mill-awtorizzazzjonijiet;
                        
                     Dawk il-mapep għandhom jiġu aġġornati kull sena.
               L-awtoritajiet kompetenti għandhom jiġbru d-data dwar in-newbiet tal-għelejjel u l-prattiki agrikoli fil-farms tal-bhejjem tal-ifrat koperti minn awtorizzazzjonijiet skont din id-Deċiżjoni. Dik id-data għandha tiġi aġġornata kull sena.
            
            
               2.   L-awtoritajiet kompetenti għandhom jimmonitorjaw l-ilma fiż-żona tal-għeruq, l-ilmijiet tal-wiċċ u ta' taħt l-art, u għandhom jagħtu d-data dwar in-nitroġenu u l-fosforu fil-profil tal-ħamrija u l-konċentrazzjonijiet tan-nitrati fl-ilmijiet tal-wiċċ u ta' taħt l-art, kemm bil-kundizzjonijiet tad-deroga kif ukoll mingħajrhom, lill-Kummissjoni.
               Il-monitoraġġ għandu jitwettaq fil-livell tal-farms fl-ambitu tal-programm nazzjonali tal-monitoraġġ taż-żoni agrikoli fejn jinġabar l-ilma. Is-siti ta' monitoraġġ għandhom ikunu rappreżentattivi tat-tipi ewlenin ta' ħamrija, il-prattiki ta' fertilizzazzjoni prevalenti u l-għelejjel ewlenin.
               Il-monitoraġġ rinforzat tal-kwalità tal-ilma għandu jitwettaq f'erjas b'ħamrija ramlija. Barra minn hekk, il-konċentrazzjonijiet tan-nitrati fl-ilma tal-wiċċ u ta' taħt l-art għandhom jiġu mmonitorjati f'mill-inqas 3 % tal-farms kollha koperti minn awtorizzazzjoni.
            
            
               3.   L-awtoritajiet kompetenti għandhom iwettqu stħarriġiet u analiżijiet kontinwi tan-nutrijenti fil-programm nazzjonali ta' monitoraġġ taż-żoni agrikoli fejn jinġabar l-ilma u għandhom jipprovdu d-data dwar l-użu tal-art fil-livell lokali, in-newbiet tal-għelejjel u l-prattiki agrikoli fil-farms tal-bhejjem tal-ifrat li jibbenefikaw minn awtorizzazzjoni.
               L-informazzjoni u d-data miġbura mill-analiżi tan-nutrijenti kif imsemmi fl-Artikolu 7 u mill-monitoraġġ kif imsemmi fil-paragrafu 2 ta' dan l-Artikolu għandhom jintużaw għall-kalkoli bbażati fuq mudelli tat-telf tan-nitroġenu u tal-fosforu mill-farms tal-bhejjem tal-ifrat li jibbenefikaw minn awtorizzazzjoni fuq il-bażi ta' prinċipji xjentifiċi.
            
            
               4.   L-awtoritajiet kompetenti għandhom jikkwantifikaw u jirreġistraw il-perċentwali tal-art taħt deroga fejn jitkabbru:
               
                           (a)
                        
                        
                           is-silla jew l-alfalfa f'bur;
                        
                     
                           (b)
                        
                        
                           ix-xgħir u l-piżelli li jittewqu bil-ħaxix.
                        
                     
         
         
            Artikolu 11
            Verifika
            
               1.   L-awtoritajiet kompetenti għandhom jiżguraw li l-applikazzjonijiet għall-awtorizzazzjonijiet jitressqu għall-kontroll amministrattiv. Meta l-kontroll juri li l-kundizzjonijiet previsti fl-Artikoli 7, 8 u 9 ma jiġux issodisfati mill-applikant, l-applikazzjoni għandha tkun rifjutata u l-applikant għandu jiġi informat bir-raġunijiet għar-rifjut.
            
            
               2.   L-awtoritajiet kompetenti għandhom jistabbilixxu programm għall-ispezzjonijiet tal-farms li jibbenefikaw minn awtorizzazzjonijiet.
               Dan il-programm għandu jkun ibbażat fuq analiżi tar-riskju filwaqt li jitqiesu r-riżultati tal-kontrolli tas-snin preċedenti fir-rigward tal-kundizzjonijiet stabbiliti fl-Artikoli 7, 8 u 9 u r-riżultati tal-kontrolli ta' konformità mal-leġiżlazzjoni nazzjonali li tittrasponi d-Direttiva 91/676/KEE.
            
            
               3.   L-ispezzjonijiet għandhom jikkonsistu minn spezzjonijiet tal-għelieqi u kontroll fuq il-post għall-konformità mal-kundizzjonijiet stabbiliti fl-Artikoli 7, 8 u 9 u għandhom ikopru kull sena mill-inqas 7 % tal-farms tal-bhejjem tal-ifrat li jibbenefikaw minn awtorizzazzjoni. Meta jkun instab li farm tal-bhejjem tal-ifrat ma jikkonformax ma' dawn il-kundizzjonijiet, id-detentur tal-awtorizzazzjoni għandu jiġi mmultat skont il-liġi nazzjonali u ma għandux ikun eliġibbli għal awtorizzazzjoni fil-perjodu ta' ppjanar sussegwenti.
            
            
               4.   L-awtoritajiet kompetenti għandhom jingħataw is-setgħat u l-mezzi meħtieġa biex jivverifikaw il-konformità mal-kundizzjonijiet tad-deroga mogħtija skont din id-Deċiżjoni.
            
         
         
            Artikolu 12
            Rapportar
            Sa mhux aktar tard mill-31 ta' Diċembru ta' kull sena, l-awtoritajiet kompetenti għandhom jippreżentaw rapport lill-Kummissjoni li jkun fih l-informazzjoni li ġejja:
            
                        (a)
                     
                     
                        il-mapep li juru l-perċentwal tal-farms tal-bhejjem tal-ifrat, il-perċentwal ta' bhejjem, il-perċentwal tal-art agrikola koperta b'derogi individwali għal kull muniċipalità, kif ukoll il-mapep dwar l-użu tal-art fil-livell lokali, kif imsemmi fl-Artikolu 10(1);
                     
                  
                        (b)
                     
                     
                        ir-riżultati tal-monitoraġġ tal-ilma ta' taħt l-art u tal-ilma tal-wiċċ, fir-rigward tal-konċentrazzjonijiet tan-nitrati u tal-fosforu, inkluża l-informazzjoni dwar it-tendenzi fil-kwalità tal-ilma, kemm jekk bil-kundizzjonijiet tad-deroga kif ukoll mingħajrhom, flimkien mal-impatt tad-deroga fuq il-kwalità tal-ilma, kif imsemmi fl-Artikolu 10(2);
                     
                  
                        (c)
                     
                     
                        ir-riżultati tal-monitoraġġ tal-ħamrija fir-rigward tal-konċentrazzjonijiet tan-nitroġenu u tal-fosforu fl-ilma fiż-żona tal-għeruq, kemm bil-kundizzjonijiet tad-deroga kif ukoll mingħajrhom, kif imsemmi fl-Artikolu 10(2);
                     
                  
                        (d)
                     
                     
                        ir-riżultati tal-istħarriġiet dwar l-użu tal-art fil-livell lokali, in-newbiet tal-għelejjel u l-prattiki agrikoli, imsemmija fl-Artikolu 10(3);
                     
                  
                        (e)
                     
                     
                        ir-riżultati ta' kalkoli bbażati fuq mudelli ta' kemm hu kbir it-telf tan-nitroġenu u tal-fosforu minn farms tal-bhejjem tal-ifrat li jibbenefikaw minn awtorizzazzjoni, kif imsemmi fl-Artikolu 10(3);
                     
                  
                        (f)
                     
                     
                        it-tabelli li juru l-perċentwal ta' art agrikola taħt deroga fejn jitkabbar ix-xnien jew l-alfalfa f'bur u x-xgħir/il-piżelli li jittewqu bil-ħaxix, kif imsemmi fl-Artikolu 10(4);
                     
                  
                        (g)
                     
                     
                        l-evalwazzjoni tal-implimentazzjoni tal-kundizzjonijiet tad-deroga, fuq il-bażi ta' kontrolli fil-livell tal-farms u ta' informazzjoni dwar il-farms tal-bhejjem tal-ifrat li ma jikkonformawx, abbażi tar-riżultati tal-ispezzjonijiet u tal-kontroll amministrattiv, kif imsemmi fl-Artikolu 11;
                     
                  
                        (h)
                     
                     
                        it-tendenzi fl-għadd ta' bhejjem u fil-produzzjoni tad-demel għal kull kategorija ta' bhejjem fid-Danimarka u fil-farms tal-bhejjem tal-ifrat li jibbenefikaw mid-deroga.
                     
                  
                        (i)
                     
                     
                        l-implimentazzjoni tal-kundizzjonijiet għad-deroga stabbiliti fl-Artikolu 4.
                     
                  Id-data ġeografika li tinsab fir-rapport għandha, fejn japplika, tikkonforma mad-Direttiva 2007/2/KE. Fejn jixraq, fil-ġbir tad-data meħtieġa, id-Danimarka għandha tagħmel użu mill-informazzjoni ġġenerata taħt is-Sistema Integrata ta' Amministrazzjoni u Kontroll stabbilita skont l-Artikolu 67(1) tar-Regolament (UE) Nru 1306/2013.
         
         
            Artikolu 13
            Perjodu tal-applikazzjoni
            Din id-Deċiżjoni għandha tapplika sal-31 ta' Lulju 2020.
         
         
            Artikolu 14
            Destinatarju
            Din id-Deċiżjoni hija indirizzata lir-Renju tad-Danimarka.
         
         
            Magħmul fi Brussell, is-6 ta' Diċembru 2018.
            
               
                  Għall-Kummissjoni
               
               Karmenu VELLA
               
                  Membru tal-Kummissjoni
               
            
         
         
            (1)  ĠU L 375, 31.12.1991, p. 1.
         
            (2)  Id-Deċiżjoni tal-Kummissjoni 2002/915/KE tat-18 ta' Novembru 2002 dwar talba għal deroga skont il-paragrafu 2(b) tal-Anness III u l-Artikolu 9 tad-Direttiva tal-Kunsill 91/676/KEE dwar il-protezzjoni tal-ilma kontra t-tniġġis ikkawżat min-nitrati minn sorsi agrikoli [traduzzjoni mhux uffiċjali] (ĠU L 319, 23.11.2002, p. 24).
         
            (3)  Id-Deċiżjoni tal-Kummissjoni 2005/294/KE tal-5 ta' April 2005 dwar talba għal deroga skont il-punt 2(b) tal-Anness III u l-Artikolu 9 tad-Direttiva tal-Kunsill 91/676/KEE dwar il-protezzjoni tal-ilma kontra t-tniġġis ikkawżat min-nitrati minn sorsi agrikoli [traduzzjoni mhux uffiċjali] (ĠU L 94, 13.4.2005, p. 34).
         
            (4)  Id-Deċiżjoni tal-Kummissjoni 2008/664/KE tat-8 ta' Awwissu 2008 li temenda d-Deċiżjoni 2005/294/KE dwar talba għal deroga skont il-punt 2(b) tal-Anness III u l-Artikolu 9 tad-Direttiva tal-Kunsill 91/676/KEE dwar il-protezzjoni tal-ilma kontra t-tniġġis ikkawżat min-nitrati minn sorsi agrikoli (ĠU L 217, 13.8.2008, p. 16).
         
            (5)  Id-Deċiżjoni ta' Implimentazzjoni tal-Kummissjoni 2012/659/UE tat-23 ta' Ottubru 2012 li tagħti deroga mitluba mir-Renju tad-Danimarka skont id-Direttiva tal-Kunsill 91/676/KEE dwar il-protezzjoni tal-ilma kontra t-tniġġis ikkawżat min-nitrati minn sorsi agrikoli (ĠU L 295, 25.10.2012, p. 20).
         
            (6)  Id-Deċiżjoni ta' Implimentazzjoni tal-Kummissjoni (UE) 2017/847 tas-16 ta' Mejju 2017 li tagħti deroga mitluba mid-Danimarka skont id-Direttiva tal-Kunsill 91/676/KEE dwar il-protezzjoni tal-ilma kontra t-tniġġis ikkawżat min-nitrati minn sorsi agrikoli (ĠU L 125, 18.5.2017, p. 35).
         
            (7)  SWD(2018) 246 final — Dokument ta' Ħidma tal-Persunal tal-Kummissjoni li jakkumpanja d-dokument Rapport mill-Kummissjoni lill-Kunsill u lill-Parlament Ewropew dwar l-implimentazzjoni tad-Direttiva tal-Kunsill 91/676/KEE dwar il-protezzjoni tal-ilma kontra t-tniġġis ikkawżat min-nitrati minn sorsi agrikoli abbażi tar-rapporti tal-Istati Membri għall-perjodu 2012-2015 [traduzzjoni mhux uffiċjali]
         
            (8)  Id-Direttiva 2000/60/KE tal-Parlament Ewropew u tal-Kunsill tat-23 ta' Ottubru 2000 li tistabbilixxi qafas għal azzjoni Komunitarja fil-qasam tal-politika tal-ilma (ĠU L 327, 22.12.2000, p. 1).
         
            (9)  Id-Direttiva 2007/2/KE tal-Parlament Ewropew u tal-Kunsill tal-14 ta' Marzu 2007 li tistabbilixxi Infrastruttura għall-Informazzjoni Ġeografika fil-Komunità Ewropea (Inspire) (ĠU L 108, 25.4.2007, p. 1).
         
            (10)  Ir-Regolament (UE) Nru 1306/2013 tal-Parlament Ewropew u tal-Kunsill tas-17 ta' Diċembru 2013 dwar il-finanzjament, il-ġestjoni u l-monitoraġġ tal-politika agrikola komuni u li jħassar ir-Regolamenti tal-Kunsill (KEE) Nru 352/78, (KE) Nru 165/94, (KE) Nru 2799/98, (KE) Nru 814/2000, (KE) Nru 1290/2005 u (KE) Nru 485/2008 (ĠU L 347, 20.12.2013, p. 549).